Document ID: 32008D0860

DECIZIA COMISIEI
din 29 octombrie 2008
privind contribuția financiară a Comunității la programele de control, inspecție și supraveghere în domeniul pescuitului ale statelor membre pentru anul 2008
[notificată cu numărul C(2008) 6262]
(2008/860/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 21,
întrucât:
(1)
Statele membre au transmis Comisiei programele lor de control în domeniul pescuitului pentru 2008, împreună cu cererile pentru o contribuție financiară a Comunității la cheltuielile legate de desfășurarea proiectelor incluse în aceste programe.
(2)
Cererile privind acțiunile menționate la articolul 8 litera (a) din Regulamentul (CE) nr. 861/2006 pot face obiectul finanțării comunitare.
(3)
Cererile de finanțare comunitară trebuie să fie în conformitate cu normele stabilite de Regulamentul (CE) nr. 391/2007 al Comisiei (2).
(4)
Este necesar să se stabilească sumele maxime și rata contribuției financiare a Comunității în limitele prevăzute la articolul 15 din Regulamentul (CE) nr. 861/2006 al Consiliului și să se stabilească în ce condiții poate fi acordată această contribuție.
(5)
Pentru a putea beneficia de contribuție, dispozitivele de localizare automată trebuie să îndeplinească cerințele stabilite prin Regulamentul (CE) nr. 2244/2003 al Comisiei din 18 decembrie 2003 de stabilire a dispozițiilor privind sistemele de monitorizare a navelor prin satelit (3).
(6)
Măsurile prevăzute de prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Obiectul
Prezenta decizie prevede, pentru anul 2008, o contribuție financiară a Comunității la cheltuielile suportate de către statele membre în 2008 pentru punerea în aplicare a sistemelor de monitorizare și control aplicabile politicii comune în domeniul pescuitului, menționate la articolul 8 litera (a) din Regulamentul (CE) nr. 861/2006. Decizia stabilește cuantumul contribuției financiare a Comunității pentru fiecare stat membru, rata contribuției financiare a Comunității și condițiile în care o astfel de contribuție poate fi acordată.
Articolul 2
Încheierea angajamentelor în curs
Statele membre se asigură că toate plățile pentru care se solicită rambursarea sunt efectuate de statul membru în cauză până la 30 iunie 2012. Plățile efectuate de un stat membru după acest termen nu sunt eligibile pentru rambursare. Alocările bugetare vizate de prezenta decizie sunt dezangajate până la 31 decembrie 2013 cel târziu.
Articolul 3
Tehnologii și rețele informatice noi
Cheltuielile efectuate pentru achiziția și instalarea de tehnologie informatică, pentru asistența tehnică aferentă acesteia, precum și pentru înființarea de rețele informatice cu scopul de a permite un schimb de date eficient și sigur în legătură cu monitorizarea, controlul și supravegherea activităților de pescuit pot beneficia de o contribuție financiară de 50 % din cheltuielile eligibile în limitele stabilite în anexa I.
Articolul 4
Dispozitive de localizare automată
(1) Cheltuielile efectuate pentru achiziția și instalarea dispozitivelor de localizare automată la bordul navelor de pescuit cu scopul de a permite monitorizarea navelor de la distanță de către un centru de monitorizare a pescuitului prin intermediul unui sistem de monitorizare a navelor (SMN) pot beneficia de o contribuție financiară maximă de 4 500 EUR per navă în limitele stabilite în anexa II.
(2) În cadrul limitei de 4 500 EUR prevăzută la alineatul (1), rata contribuției financiare pentru primii 1 500 EUR din cheltuielile eligibile este de 100 %.
(3) Contribuția financiară pentru cheltuielile eligibile cuprinse între 1 500 EUR și 4 500 EUR per navă reprezintă maximum 50 % din aceste cheltuieli.
(4) Pentru a putea beneficia de contribuție financiară, dispozitivele de localizare automată trebuie să îndeplinească cerințele prevăzute de Regulamentul (CE) nr. 2244/2003.
Articolul 5
Sisteme electronice de înregistrare și raportare
Cheltuielile efectuate cu achiziția și instalarea sistemelor electronice de înregistrare și raportare (ERS) în Centrul de monitorizare a pescuitului și cu asistența tehnică aferentă acestora, cu scopul de a permite un schimb de date eficient și sigur în legătură cu activitățile de monitorizare, control și supraveghere a activităților de pescuit, pot beneficia de o contribuție financiară de 50 % din cheltuielile eligibile în limitele stabilite în anexa III.
Articolul 6
Dispozitive electronice de înregistrare și raportare
(1) Cheltuielile efectuate pentru achiziția și montarea la bordul navelor de pescuit a dispozitivelor ERS cu scopul de a permite navelor să înregistreze și să raporteze pe cale electronică Centrului de monitorizare a pescuitului informații privind activitățile de pescuit pot beneficia de o contribuție financiară maximă de 4 500 EUR per vas în limitele stabilite în anexa IV.
(2) Contribuția financiară la cheltuielile efectuate cu achiziția și montarea la bordul navelor de pescuit a dispozitivelor ERS este de 75 % din limita de 4 500 EUR prevăzută la alineatul (1).
(3) Pentru a putea beneficia de contribuție financiară, dispozitivele ERS trebuie să satisfacă cerințele stabilite prin Regulamentul (CE) nr. 1966/2006 al Consiliului (4) și Regulamentul (CE) nr. 1566/2007 al Comisiei (5).
Articolul 7
Proiecte-pilot
Cheltuielile efectuate în cadrul proiectelor-pilot privind noi tehnologii de control pot beneficia de o contribuție financiară de 50 % din cheltuielile eligibile în limitele stabilite în anexa V.
Articolul 8
Formare profesională
Cheltuielile efectuate pentru programele de formare profesională și schimb de experiență pentru funcționarii publici care răspund de probleme de monitorizare, control și supraveghere în domeniul pescuitului pot beneficia de o contribuție financiară de 50 % din cheltuielile eligibile în limitele stabilite în anexa VI.
Articolul 9
Evaluarea cheltuielilor
Cheltuielile efectuate pentru punerea în aplicare a unui sistem de evaluare a cheltuielilor efectuate pentru controlul politicii comune în domeniul pescuitului pot beneficia de o contribuție financiară de 50 % din cheltuielile eligibile în limitele stabilite în anexa VII.
Articolul 10
Seminare și instrumente media
Cheltuielile efectuate pentru inițiative care includ seminare și instrumente media menite să sensibilizeze pescarii și alți factori implicați, cum ar fi inspectorii, procurorii și judecătorii, precum și publicul larg, în legătură cu necesitatea de a combate pescuitul iresponsabil și ilegal și de a pune în aplicare normele politicii comune din domeniul pescuitului pot beneficia de o contribuție financiară de 75 % din cheltuielile eligibile în limitele stabilite în anexa VIII.
Articolul 11
Nave și aeronave de patrulare
(1) Cheltuielile efectuate pentru achiziționarea și modernizarea navelor și aeronavelor utilizate de către autoritățile competente ale statelor membre pentru inspectarea și supravegherea activităților de pescuit pot beneficia de o contribuție financiară de 50 % din cheltuielile eligibile suportate de statele membre, în limitele stabilite în anexa IX.
(2) Contribuția financiară menționată pentru fiecare stat membru în anexa IX este calculată în funcție de utilizarea navelor și aeronavelor respective pentru inspecție și supraveghere, ca procent din activitatea lor anuală totală, conform declarațiilor statelor membre.
Articolul 12
Prezenta decizie se adresează statelor membre.
Adoptată la Bruxelles, 29 octombrie 2008.

Labels: 11
8
6
12
15